Video: Malema, Ndlozi weer in hofJulius Malema Donderdag by die Randburgse landdroshof. (Foto: EFF/Twitter) Julius Malema, leier van die EFF, en Mbuyiseni Ndlozi, EFF-LP, verskyn weer Donderdag in die Randburgse landdroshof in verband met die beweerde aanranding van ŉ polisiebeampte in 2018. Die staat se twee ooggetuies sal na verwagting oor die volgende twee dae ondervra word. “Ons hoop dat geregtigheid in hierdie saak sal geskied. Lede van die publiek is keelvol vir die EFF se blatante minagting van wet en orde,” sê Reiner Duvenage, veldtogbeampte vir strategie en inhoud by AfriForum. Die burgerregteorganisasie se regsverteenwoordiger tree ingevolge ŉ waaksaamheidsopdrag in die saak op. Malema en Ndlozi staan tereg op die aanranding van kol. Johannes Venter, ŉ senior polisielid van die Suid-Afrikaanse Polisiediens. Malema en Ndlozi word al sedert 2019 vervolg nadat AfriForum die hof met ŉ mandamus-aansoek genader het om die Nasionale Vervolgingsgesag (NVG) te dwing om ŉ besluit oor die vervolging van Malema in hierdie saak én twee ander hangende sake teen hom te neem. Duvenage sê die EFF se leier “wys sy ware kleure” aangesien hy vanjaar reeds in drie afsonderlike sake op ernstige aanklagte in die hof verskyn het. “Gelukkig sal dit die EFF se reeds kwynende ondersteuningsbasis verder laat krimp,” meen Duvenage. CIC @julius_s_malema appearing at Randburg Magistrate Court #HandsOffCIC https://t.co/yb7dL7HL9j — Economic Freedom Fighters (@EFFSouthAfrica) April 7, 2022